รู้จัก SPDR กองทุนที่ซื้อขายทองคำ มากที่สุดในโลก
ทำไมกองทุน SPDR มีทองคำที่มากกว่าทองคำในทุนสำรองของประเทศเสียอีก ? ลงทุนแมนจะเล่าให้ฟัง
31 ม.ค. 2565

รู้จัก SPDR กองทุนที่ซื้อขายทองคำ มากที่สุดในโลก /โดย ลงทุนแมน
ประเทศไทยมีเงินสำรองระหว่างประเทศอยู่ที่ 279,000 ล้านดอลลาร์สหรัฐ
โดยเป็นสินทรัพย์ประเภททองคำ ประมาณ 225 ตัน หรือคิดเป็น 5% ของเงินสำรองทั้งหมด
แต่รู้หรือไม่ว่า มีกองทุน ETF ที่ชื่อว่า “SPDR Gold Shares”
ซึ่งลงทุนในทองคำแท่งเพียงอย่างเดียว
ปัจจุบันมีทองคำในครอบครอง 976 ตัน
มีมูลค่าสูงกว่าทองคำสำรองของประเทศไทยถึง 4 เท่า
ทำไมกองทุน SPDR มีทองคำที่มากกว่าทองคำในทุนสำรองของประเทศเสียอีก ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
การจะทำความรู้จักกับ SPDR ก็ต้องเข้าใจก่อนว่า ETF คืออะไร
ETF ย่อมาจาก Exchange Traded Fund คือกองทุนรวมดัชนีที่จดทะเบียนซื้อขายในตลาดหลักทรัพย์ ถูกสร้างขึ้นมาเพื่อนโยบายสร้างผลตอบแทนให้ใกล้เคียงกับการเคลื่อนไหวของดัชนีหรือราคาของสินทรัพย์ที่กองทุนใช้อ้างอิง
ความพิเศษของ ETF คือสามารถซื้อขายเปลี่ยนมือในตลาดหลักทรัพย์ได้เหมือนซื้อขายหุ้น
ทำให้มีสภาพคล่องสูงกว่าการลงทุนในกองทุนรวมทั่วไป ที่จะได้เห็นการเปลี่ยนแปลงของราคาหน่วยลงทุนหลังสิ้นวันทำการเท่านั้น
สำหรับ SPDR หรือที่มีชื่อเรียกกันในวงการ การเงินว่า Spider 
ชื่อเต็มมาจาก Standard & Poor's Depositary Receipts
โดย SPDR ก็จะมีกองทุนเปิดและลงทุนในหลากหลายสินทรัพย์ ทั้งตราสารอนุพันธ์ หุ้น 
ไปจนถึงทองคำ โดยกองทุนทองคำมีชื่อว่า “SPDR Gold Shares”
 
SPDR Gold Shares เปิดซื้อขายครั้งแรกในปี 2004 บน New York Stock Exchange
โดยมีผู้จัดการกองทุนคือ World Gold Trust Services ซึ่งถือหุ้นโดย World Gold Council หรือ WGC เป็นองค์กรร่วมระหว่างบริษัทผู้ผลิตทองคำของโลก
ต่อมาเมื่อกองทุนมีขนาดใหญ่ขึ้น ก็เริ่มเปิดการซื้อขายในตลาดอื่น ๆ อีก 3 ตลาด คือ สิงคโปร์ ฮ่องกง และญี่ปุ่น
ที่น่าสนใจคือ SPDR Gold Shares คือกองทุนที่ไม่ได้ถือทองคำในรูปแบบตราสารอนุพันธ์
แต่เป็นการนำเงินที่ได้จากการขายหน่วยลงทุน ไปซื้อทองคำจริง ๆ 
โดยไม่มีการทำธุรกรรมอื่น ๆ เพิ่มเติม หรือก็คือมีแค่การซื้อและขายทองคำเท่านั้น
ซึ่งทองคำแท่งทั้งหมด จะถูกเก็บไว้โดย HSBC Bank ที่ประเทศสหรัฐอเมริกา
ด้วยสภาพคล่องที่สูงมาก รวมถึงค่าธรรมเนียมที่ต่ำ
ส่งผลให้ผลตอบแทนสุทธิหลังจากหักค่าบริหารจัดการกองทุนและค่าธรรมเนียมต่าง ๆ 
จึงมีค่าที่ใกล้เคียงกับราคาทองคำแท่งใน LBMA หรือสมาคมตลาดทองคำแห่งลอนดอน
ซึ่งต่างจากกองทุนทองคำตัวอื่น ๆ ที่มักใช้ตราสารอนุพันธ์ในการถือครองทองคำ
จากโครงสร้างของกองทุน ที่สภาพคล่องสูง ซื้อขายได้ง่าย และราคาที่ซื้อขายสะท้อนภาวะตลาดจริง
ก็ได้ทำให้หลากหลายกองทุนทั่วโลกที่ต้องการลงทุนในทองคำ เลือกที่จะใส่ SPDR Gold Shares เป็นส่วนหนึ่งของหลักทรัพย์ที่จะลงทุนด้วย
อีกเรื่องที่น่าสนใจคือ ปริมาณของทองคำที่ SPDR ถือครองอยู่
รู้หรือไม่ว่า ธนาคารแห่งประเทศไทยมีทองคำสำรองคิดเป็นมูลค่า 14,277 ล้านดอลลาร์สหรัฐ
หากหารด้วยราคาทองคำที่ 1,800 ดอลลาร์สหรัฐต่อออนซ์ จะเท่ากับทองคำประมาณ 225 ตัน
ในขณะที่ทองคำที่กองทุน SPDR ถือครองอยู่นั้นมีปริมาณถึง 976 ตัน
คิดเป็นมูลค่ากว่า 57,000 ล้านดอลลาร์สหรัฐ 
ซึ่งมากเป็น 4 เท่า เมื่อเทียบกับทองคำสำรองของประเทศไทย
จากตัวเลขนี้ ก็ได้ทำให้ SPDR เป็นกองทุน ETF ทองคำที่ใหญ่ที่สุดในโลก
ทิ้งห่างอันดับสองคือ iShares Gold Trust ซึ่งมีทองคำอยู่ 490 ตัน เกินกว่าเท่าตัว
จากคำสั่งซื้อขายที่มาจากทั่วโลก ก็ทำให้ระดับการถือครองทองคำที่เพิ่มขึ้นหรือลดลงของ SPDR Gold Shares นั้น ได้กลายเป็นตัวสะท้อนมุมมองต่อทองคำของนักลงทุนทั่วโลกได้เป็นอย่างดี
หรือก็คือหากกองทุนมีการถือครองทองคำเพิ่มมากขึ้น 
ก็อาจจะบ่งบอกถึงความต้องการของคนส่วนใหญ่ในทองคำ
ในทางกลับกัน ถ้าในกองทุนมีการถือครองทองคำลดน้อยลง 
ก็จะสะท้อนมุมมองความต้องการทองคำของตลาดที่ลดลง
อย่างไรก็ตาม ปริมาณการซื้อขายดังกล่าวก็ยังถือเป็นส่วนน้อยในตลาดโลก ทำให้การซื้อหรือขายทองคำของ SPDR Gold Shares ไม่ได้เป็นตัวกำหนดราคาทองที่ขึ้นลงในแต่ละวัน แต่กองทุน SPDR Gold Shares นี้ โดยพื้นฐานแล้วก็เป็นเครื่องมือให้นักลงทุนใช้ในการกักเก็บความมั่งคั่ง และป้องกันความเสี่ยงจากภาวะเศรษฐกิจที่มีความผันผวนได้ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-